એ પછી, એક દિવસ બપોર પછી ઇત્ઝાક સ્ટર્ન પ્રોગ્રેસ ફેક્ટરીના કામકાજ અર્થે ઝેબ્લોસી આવ્યો, ત્યારે તેણે જોયું, કે ઓસ્કર સાવ નિરાશ થઈને, એક પ્રકારની ભયાનક કમજોર અવસ્થામાં બેઠો હતો. ક્લોનોવ્સ્કાએ લાવેલી કોફી ઓસ્કર હંમેશની માફક કોગ્નેકના ઘૂંટ સાથે પી ગયો. એ પછી પોતે ફરીથી પ્લાઝોવ ગયો હોવાની વાત એણે સ્ટર્નને કરી. પ્લાઝોવ ખાતેની વ્યવસ્થા ફરીથી જોવાના બહાને ઓસ્કર ફરીથી પ્લાઝોવમાં જઈને વસાહતનો ધ્વંસ થવામાં કેટલો સમય લાગશે તેનો અંદાજ લગાવી આવ્યો હતો. “મેં ગણતરી કરી જોઈ છે,” ઓસ્કરે કહ્યું. દૂરની ટેકરી પર ચણાઈ રહેલા લશ્કરી આવાસો એણે ગણી જોયા હતા. તેને લાગ્યું હતું, કે એમોન કહેતો હતો તે પ્રમાણે જો એ એક આવાસમાં ૨૦૦ સ્ત્રીઓને રાખવાનું આયોજન હશે, તો ઉપરના ભાગમાં લગભગ ૬૦૦૦ સ્ત્રીઓ માટે જગ્યા થઈ ચૂકી હતી. ટેકરીની નીચેના ભાગમાં પુરૂષોના વિભાગમાં હજુ એટલાં બધાં પાકાં મકાનો બંધાયાં ન હતાં, પરંતુ પ્લાઝોવમાં જે ઝડપથી કામકાજ થઈ રહ્યું હતું એ જોતાં, થોડા દિવસોમાં જ એ તૈયાર થઈ જશે એવું લાગતું હતું. ઓસ્કરે કહ્યું, “ફેક્ટરીમાં એક-એક વ્યક્તિ જાણે છે કે શું બનવાનું છે. રાતપાળીના કામદારોને ફેક્ટરીમાં રાખવાનો હવે કોઈ અર્થ નથી રહેવાનો, કારણ કે પછી તેમને પાછા જવા માટે કોઈ વસાહત બચવાની નથી.” કોગ્નેકનો એક વધારે ઘૂંટ ભરતાં ઓસ્કર બોલ્યો, “કામદારોને હું એક જ વાત કહી શકું તેમ છું, કે છુપાવા લાયક યોગ્ય જગ્યા ધ્યાનમાં ન હોય, તો વસાહતની અંદર છુપાઈ રહેવાનો પ્રયત્ન પણ ન કરશો. મેં સાંભળ્યું છે કે વસાહતને ખાલી કરી દીધા પછી તેનો સંપૂર્ણ નાશ જ કરી દેવાનો છે. દિવાલની એક-એક તીરાડમાં તપાસ થવાની છે, એક-એક માળિયાની કારપેટ ખેંચી લેવામાં આવવાની છે, અને એકેએક ભોંયતળિયાને પાણીથી ભરી દેવાના છે!”